0109.xml
وزیراعظم محمد نواز شریف کا پٹرولیم مصنوعات کی قیمتوں میں نمایاں کمی کا اعلان منفی سیاست سے قومی معیشت کو نقصان پہنچا ،حکومت عوام کی بہبود اور ملک کو ترقی و خوشحالی کی شاہراہ پر گامزن کرنے کے لئے پرعزم ہے، قیمتوں میں کمی کا فائدہ عوام کو منتقل کرنے میں صوبائی حکومتیں اپنا موثر کردار ادا کریں ، وزیراعظم محمد نواز شریف کاوفاقی کابینہ کے اجلاس سے خطاب پٹرول کی قیمت 103.62 روپے فی لیٹر سے کم کر کے 94.19 روپے فی لیٹر کر دی گئی، ڈیزل کی قیمت 107.39 روپے سے کم کر کے 101.21 روپے فی لیٹر ہو گی
اسلام آباد ۔ 31 اکتوبر (اے پی پی) وزیراعظم محمد نواز شریف نے پٹرولیم مصنوعات کی قیمتوں میں نمایاں کمی کا اعلان کرتے ہوئے کہا ہے کہ منفی سیاست سے قومی معیشت کو نقصان پہنچا ہے لیکن موجودہ حکومت عوام کی بہبود اور ملک کو ترقی و خوشحالی کی شاہراہ پر گامزن کرنے کے لئے پرعزم ہے۔ انہوں نے یہ بات جمعہ کو یہاں وفاقی کابینہ کے اجلاس کی صدارت کرتے ہوئے کہی۔ وزیراعظم نے اعلان کیا کہ پٹرول کی قیمت 103.62 روپے فی لیٹر سے کم کر کے 94.19 روپے فی لیٹر کر دی گئی ہے اس طرح اس میں 9.43 روپے فی لیٹر کی کمی ہو گی۔ ڈیزل کی قیمت 107.39 روپے سے کم کر کے 101.21 روپے فی لیٹر ہو گی اور اس میں 6.18 روپے فی لیٹر کمی واقع ہوئی ہے۔ ہائی آکٹین کی قیمت 131.13 سے کم کر کے 116.45 روپے فی لیٹر کر دی گئی ہے اس طرح اس میں 14.68 روپے فی لیٹر کمی آئی ہے۔ مٹی کا تیل 95.68 روپے فی لیٹر سے کم کر کے 87.52 روپے فی لیٹر کر دیا گیا ہے اس طرح اس میں 8.16 روپے فی لیٹر کی کمی واقع ہو گی۔ وزیراعظم نے کہا کہ اس اقدام سے مہنگائی کم ہو گی، اشیاء کی نقل و حمل کے اخراجات میں کمی ہو گی اور عام آدمی کو فائدہ پہنچے گا۔ وزیراعظم نے کہا کہ پٹرولیم مصنوعات کی قیمتوں میں کمی کا فائدہ عوام کو منتقل کرنے میں صوبائی حکومتیں اپنا موثر کردار ادا کریں۔ وزیراعظم نے تمام وزرائے اعلیٰ سے کہا کہ وہ عوام کے لئے ٹرانسپورٹ کے کرایوں کو پٹرولیم مصنوعات کی قیمتوں میں کمی کے مطابق کم کرائیں تاکہ اس کا فائدہ خاص طبقہ کو نہیں بلکہ عوام کو اور ملک و قوم کو پہنچے۔ وزیراعظم نے کہا کہ اس سے نقل و حمل، ٹیوب ویل کے اخراجات میں کمی کے ساتھ ساتھ زرعی شعبے کو فائدہ پہنچے گا۔ انہوں نے کہا کہ ڈیزل کی قیمت میں کمی سے کاشت کار کو براہ راست فائدہ ہو گا، کسان خوشحال ہو گا، دیہی ترقی ہو گی۔ وزیراعظم محمد نواز شریف نے کہا کہ پٹرولیم مصنوعات کی قیمت میں کمی کا اثر ملک کے طول و عرض میں جانا چاہیے۔ وزیراعظم نے کہا کہ حکومتی پالیسیوں کی وجہ سے روپے کے مقابلے میں ڈالر کی قدر 13 روپے کم ہوئی۔ وزیراعظم نے کہا کہ تمام حکومتوں کو پانچ سال پورے کرنے چاہئیں، ہر حکومت آنے والی حکومت کو اچھا پاکستان دے کر جائے۔ انہوں نے کہا کہ کئی چیلنجز ورثے ملے لیکن تمام مسائل حل کرنے کے لئے پرعزم ہیں۔ انہوں نے کہا کہ حکومت موٹرویز، ڈیموں، مواصلاتی رابطوں سمیت معیشت کی ترقی پر توجہ مرکوز کئے ہوئے ہے۔ انہوں نے کہا کہ دھرنوں سے معیشت کو نقصان پہنچا، ملک میں بیرونی سرمایہ کاری متاثر ہوئی اور ترقی کی رفتار سست ہوئی، دھرنے والے مسائل کا سپریم کورٹ کی بجائے چوک میں فیصلہ کرنا چاہتے تھے۔ وزیراعظم نے کہا کہ بجلی کا بحران ختم ہونے اور بجلی کے منصوبوں کی تکمیل میں کسی تاخیر کے ذمہ دار دھرنے والے ہوں گے۔ انہوں نے کہا کہ چینی صدر سمیت بڑے وفود کے دورے دھرنوں کی وجہ سے ملتوی ہوئے تاہم دھرنوں سے ہونے والے نقصان کی تلافی کی کوشش کر رہے ہیں۔
APP
31.09.14
0109p.xml
پٹرول9.43، ڈیزل6.18‘ مٹی کا تیل8.16 روپے لٹر سستا
اسلام آباد (خبرنگار + نوائے وقت رپورٹ + ایجنسیاں) وزیراعظم محمد نواز شریف نے پٹرولیم مصنوعات کی قیمتوں میں کمی کی منظوری دے دی ہے۔ اس فیصلے کے بعد پٹرول کی قیمت میں 9.43 روپے لٹر، ہائی سپیڈ ڈیزل کی قیمت میں 6.18 روپے، لائٹ ڈیزل میں 8.08، مٹی کے تیل کی قیمت میں 8.16 روپے اور ہائی اوکٹین کی قیمتوں میں 14.68 روپے لٹر کمی واقع ہوگئی ہے۔ قیمتوں میں کمی کا اطلاق رات 12 بجے ہوگیا۔ اس فیصلے کے بعد پٹرول 103.62 روپے سے کم ہوکر 94.19 روپے لٹر، ہائی سپیڈ ڈیزل 107.39 روپے سے کم ہوکر 101.21 روپے، مٹی کا تیل 95.68 روپے سے کم ہوکر 87.52 روپے، ہائی اوکٹین 131.13 روپے سے کم ہوکر 116.45 روپے، جبکہ لائٹ ڈیزل 83.42 روپے لٹر ہوگیا۔ پٹرولیم مصنوعات کی قیمتوں میں کمی کا نوٹیفکیشن جاری کردیا گیا ہے۔ملک میں پہلی بار ایک ہی دفعہ پٹرولیم مصنوعات میں اتنی زیادہ کمی کی گئی ہے۔ یہ فیصلے وزیراعظم نواز شریف کی زیر صدارت وفاقی کابینہ کے اجلاس میں کئے گئے۔ وزیراعظم نے کہا کہ پٹرول کی قیمتوں میں کمی کے بعد اشیائے صرف کی قیمتوں اور کرایوں میں کمی کے لئے صوبائی حکومتوں کا کردار نظر آنا چاہئے۔ اس کا فائدہ ملک کے طول و عرض میں عوام تک پہنچنا چاہئے۔ پٹرولیم مصنوعات کی قیمتوں میں اس کمی سے کاشتکار کو فائدہ ہوگا اور مہنگائی کم ہوگی۔ وفاقی وزیر برائے پیٹرولیم و قدرتی وسائل شاہد خاقان عباسی نے اجلاس کو اپنی وزارت کی کارکردگی کے حوالے سے پاور پوائنٹ میں بنی ہوئی ایک پریزینٹیشن دی۔ ان کا کہنا تھا کہ پیٹرولیم پالیسی برائے2012 ءکو مکمل طور پر نافذ کیا گیا ہے۔ ملک بھر میں تیل وگیس کی تلاش کے لئے 44 نئے معاہدوں پر دستخط کئے گئے ہیں، حکومت کے گذشتہ ایک برس کے دوران ملک بھر میں تیل و گیس کی تلاش کے لئے137 کنوﺅں کی کھدائی کا عمل شروع کیا گیا۔ گذشتہ حکومت کے 5 برسوں کے دوران کل صرف 370 تیل و گیس کی تلاش کے لئے کنوﺅں کی کھدائی کا عمل شروع کیا گیا۔ حکومت کے گذشتہ ایک برس کے دوران تیل گیس کے 37 ذخائر کی دریافت کی گئی جبکہ سابق حکومت کے 5 برسوں کے دوران کل45 تیل وگیس کے ذخائر دریافت کئے۔ ملک میں اس وقت ملکی تاریخ سے سب سے زیادہ تیل کی پیدوارا حاسل کی جا رہی ہے جو 98,980 ارب بیرل لٹر یومیہ ہے۔ و زارت پیٹرویم و قدرتی وسائل کھادوں کے شعبہ کو اضافی گیس فراہم کر رہی ہے جس کے اثرات 30 ارب روپے کے ہیں۔ وزارت پیٹرولیم و قدرتی وسائل کی ایک اور قابل ذکر کامیابی ایس ایس جی سی 400 ملین مکعب کیوبک فیٹ ایل این جہ ٹرمینل کی تعمیر ہے جو آئندہ برس فروری میں فعال ہو جائے گا۔اس ایل این جی ٹرمینل سے آئی پی پیز کو گیس فراہم کی جائے گی جس سے وہ 2500 میگا واٹ بجلی پیدا کریں گی۔ گیس انفراسٹرکچر ڈیویلیپمنٹ سیس (جی آئی ڈی سی) کا نفاذ کر دیا گیا ہے، گیس چوری (کنٹرول اور وصولیوں) کے ایکٹ کا نفاذ و اعلان ہو چکا ہے جس سے نہ صرف گیس کی بچت بلکہ اس ضمن میں ریونیو میں اضافہ بھی متوقع ہے۔وزایر اعظم محمد نواز شریف نے 100 میگاواٹ گیس فیلڈ آن سائٹ توانائی کے پیداوار کے منصوبے کو سراہا۔وفاقی وزیر نے وزارت پیٹرولیم و قدرتی وسائل کو آئندہ تین برس میں درپیش چیلنجز و مشکلات سے کابینہ کو آگاہ کیا اور بتایا کہ ان مشکلات میں پاکستان - ایران گیس پائپ لائن، تاپی گیس پائپ لائن اور ساﺅتھ- نارتھ گیس پائپ لائن منصوبوں پر عملدرآمد، ان بنڈلنگ آف ایس این جی پی ایل اور ایس ایس جی سی، اور گیس کی ان اکاﺅنٹڈ (کے استعمال میں)میں 7 فیصد تک کمی لانا شامل ہیں۔
nawa-e-waqt
01.10.14